|  |  |
| --- | --- |
| kirjaamo@lvm.fi | LVM/1353/03/2011 |

**ASIA: FINNET-LIITTO RY:N LAUSUNTO KOSKIEN TIETOYHTEISKUNTAKAAREN VOIMAANTULOON LIITTYVIÄ ASETUSLUONNOKSIA**

Finnet-liitto ry (jäljempänä ”Finnet”) kiittää liikenne- ja viestintäministeriötä (jäljempänä ”LVM”) mahdollisuudesta lausunnon antamiseen koskien LVM:n 22.10.2014 päiväämän lausuntopyynnön mukaisia asetusluonnoksia (jäljempänä ”Luonnokset”). Finnet lausuu ainoastaan niistä Luonnoksista, mitkä on alla erikseen otsikoitu.

Selvyyden vuoksi Finnet korostaa sitä, että tämä lausunto annetaan sekä Finnetin että sen seuraavien jäsenyritysten puolesta:

Anvia Oyj, Blue Lake Communications Oy, Eurajoen Puhelin Osuuskunta, FNE-Finland Oy, Härkätien Puhelin Oy, Ikaalisten-Parkanon Puhelin Osakeyhtiö, JAPO, Kainuun Puhelinosuuskunta, Kaisanet Oy, Karjaan Puhelin Oy, Keikyän Puhelin Osuuskunta, Kemiön Puhelin Oy, Laitilan Puhelin Osuuskunta, Lounea Oy, LPOnet Oy Ab, Länsilinkki Oy, Mariehamns Telefon Ab, Mikkelin Puhelin Oyj, Paraisten Puhelin Oy, Pietarsaaren Seudun Puhelin Oy, Pohjois-Hämeen Puhelin Oy, Tampereen Puhelin Oy, Vakka-Suomen Puhelin Oy ja Ålands Telefonandelslag.

**VALTIONEUVOSTON ASETUS TAAJUUKSIEN KÄYTÖSTÄ JA TAAJUUSSUUNNITELMASTA**

Asetuksen 13 §:n mukaan: ”Viestintäviraston on osoitettava samanlaista matkaviestintoimintaa harjoittaville televerkkoyrityksille tasapuolisesti ja syrjimättömästi alueellisesti käytettäväksi yhtä paljon taajuuksia, jos matkaviestinverkkojen alueellisten liikennemäärien tai muiden painavien perusteiden vuoksi ei ole syytä menetellä toisin.”

Finnetin mielestä on keskeistä, että pykälän sanamuoto toteutetaan teknologianeutraalisti puhumalla ”matkaviestintoimintaa tai langattoman laajakaistan palvelutoimintaa” harjoittavista televerkkoyrityksistä. Vastaavasti pykälässä pitäisi käyttää muotoilun ”jos matkaviestinverkkojen alueellisten liikennemäärien…” sijasta muotoilua ”jos matkaviestinverkkojen tai langattoman laajakaistan verkkojen liikennemäärien…”

Vastaavat muutokset pitäisi tehdä myös ao. osioon perustelumuistiossa (perustelumuistion 12 §).

Muiden asetusten osalta Finnetillä ei ole huomautettavaa.

Helsingissä 31.10.2014,

FINNET-LIITTO RY

Jarmo Matilainen

Toimitusjohtaja